《古风送行陈省元》
宋代·姜特立

梅山老人头雪白，摸索曹刘还认得。
平生鹿鹿视余子，谁是诗中真巨擘。
踵门忽得天下士，慕我虚声远相觅。
袖中磊磈出奇语，和璧随珠暗相射。
对之坐久神气定，言下分明箭锋直。
傍观如堵相骇愕，颇复见我有此客。
雄篇累日费酬答，但怪笔端飞霹雳。
君才自是千里驹，鞭影不摇何待策。
古人妙处应自知，悟解多端难指画。
请君更去勘诸方，莫道梅山得消息。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。